寄題翠麓寺呈伯强寺丞
作者：錢公輔
朝代：宋

paragraphs: 曩時曾作家山遊，亭有翠麓排新幽。
疏軒密牖竹鏘戛，烈風勁雨松颼飀。
呀然出戶瞰山足，屹然數竿圍上頭。
掃除雲峰聳客步，煎煮錫水供茶甌。
我時既合衆賓飲，醉岸山幘心遲留。
山僧領我丐詩榜，詩未脫吻驚旋輈。
四方環走倏已晚，十載負約今方酬。
珍藍增葺想勝舊，我已白首縻藩州。
何當一賦歸去來，再款巖室空披搜。
吾宗道人正嘉遯，擺脫世上無窮憂。
欣逢主人賢且令，泉石笑傲都相求。
上人灑掃莫暫閑，行行逆我西來舟。